永貞行
作者：韓愈
朝代：唐

paragraphs: 君不見太皇諒陰未出令，小人乘時偷國柄。
北軍百萬虎與貔，天子自將非他師。
一朝奪印付私黨，懍懍朝士何能爲。
狐鳴梟噪爭署置，睗睒跳踉相嫵媚。
夜作詔書朝拜官，超資越序曾無難。
公然白日受賄賂，火齊磊落堆金盤。
元臣故老不敢語，晝臥涕泣何汍瀾。
董賢三公誰復惜，侯景九錫行可歎。
國家功高德且厚，天位未許庸夫干。
嗣皇卓犖信英主，文如太宗武高祖。
膺圖受禪登明堂，共流幽州鯀死羽。
四門肅穆賢俊登，數君匪親豈其朋。
郎官清要爲世稱，荒郡迫野嗟可矜。
湖波連天日相騰，蠻俗生梗瘴癘烝。
江氛嶺祲昏若凝，一蛇兩頭見未曾。
怪鳥鳴喚令人憎，蟲蟲羣飛夜撲燈。
雄虺毒螫墮股肱，食中置藥肝心崩。
左右使令詐難憑，慎勿浪信常兢兢。
吾嘗同僚情可勝，具書目見非妄徵，嗟爾既往宜爲懲。